**ΚΑΤΕΠΕΙΓΟΝ**

Πληροφορίες: Τάνια Κατσάνη

**Αθήνα: 15.06.2015**

**Αρ. Πρωτ.:1686**

**Προς: κ. Κ. Σαββαΐδου, Γενική Γραμματέα Δημοσίων Εσόδων υπ. Οικονομικών**

**Επιστολή της Ε.Σ.Α.μεΑ. με θέμα: Επείγουσες αλλαγές ώστε να αρθεί η εμπλοκή στην εφορία για τα άτομα με αναπηρία**

**Κοιν**: «Πίνακας Αποδεκτών»

***Κυρία Γ. Γραμματέα,***

Η Ε.Σ.Α.μεΑ. με το παρόν έγγραφό της, σας ζητά να ενεργήσετε άμεσα ώστε να σταματήσει η ταλαιπωρία των φορολογουμένων πολιτών με βαριά αναπηρία 80%. Ήδη έχουν φτάσει στην Ε.Σ.Α.μεΑ. πολλές φωνές διαμαρτυρίας από άτομα με αναπηρία και γονείς ατόμων με αναπηρία, που επιχειρώντας να υποβάλουν τις φορολογικές τους δηλώσεις διαπίστωσαν ότι το taxis δεν τις κάνει δεκτές και τους καλεί να προσκομίσουν στην εφορία γνωμάτευση της αρμόδιας υγειονομικής επιτροπής του ΚΕΠΑ, με την οποία εκ νέου πιστοποιείται η ύπαρξη αναπηρίας.

Την περσινή χρονιά το ζήτημα είχε αντιμετωπισθεί με εγκύκλιο που έδινε τη δυνατότητα στα άτομα με αναπηρία να προσκομίσουν βεβαίωση από τον ασφαλιστικό τους φορέα με την οποία πιστοποιείται η αναπηρία τους και η σύνταξη που λαμβάνουν. Τη φετινή χρονιά όμως ανακλήθηκε η επίμαχη παράγραφος με την οποία διευκολύνονταν άτομα με βαριά αναπηρία, και τώρα καλούνται και πάλι να αποδείξουν την αναπηρία τους (ΠΟΛ 1088).

Ως γνωστό η Ε.Σ.Α.μεΑ. έχει καταδικάσει πολλές φορές τον γραφειοκρατικό δαίδαλο των ΚΕΠΑ και την ταλαιπωρία στην οποία υποβάλλει τα άτομα με αναπηρία. Η συγκεκριμένη απόφαση προσθέτει άλλο ένα εμπόδιο στη καθημερινότητα των ατόμων με αναπηρία.

Θεωρούμε αδιανόητο να μην αναγνωρίζονται οι βεβαιώσεις που εκδίδουν τα ασφαλιστικά ταμεία, που είναι και τα πλέον αρμόδια μιας και αυτά δίνουν τις συντάξεις.

***Κυρία Γ. Γραμματέα,***

Ζητάμε να κάνετε δεκτές συγκεκριμένες προτάσεις της Ε.Σ.Α.μεΑ., για να αρθούν αυτά τα επιπλέον εμπόδια που προαναφέραμε.

Ζητάμε:

* Την αλλαγή του ν. 4172/2013 στο άρθρο 17, και όπου αλλού τέτοια διάταξη εμφανίζεται στη φορολογική νομοθεσία, ώστε να λαμβάνονται υπόψη η επαγγελματική ή ασφαλιστική αναπηρία, σε συναλλαγές του φορολογούμενου με το κράτος, με τρόπο που να ισχύει για όλα τα άτομα με αναπηρία από 67% και άνω.
* Έστω για φέτος ζητάμε την άμεση επαναφορά της περσινής εγκυκλίου, ώστε να μπορέσουν τα άτομα με αναπηρία να εκπληρώσουν τις φορολογικές τους υποχρεώσεις απρόσκοπτα.

Είμαστε βέβαιοι ότι κατανοείτε το δίκαιο των αιτημάτων μας. Για περαιτέρω διευκρινήσεις είμαστε στη διάθεσή σας.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

-Γραφείο Πρωθυπουργού της χώρας, κ. Αλ. Τσίπρα

-Γραφείο Υπουργού Επικρατείας, κ. Αλ. Φλαμπουράρη

-Γραφείο Υπουργού Επικρατείας, κ. Ν. Παππά

-Γραφείο Γεν. Γραμματέα Συντονισμού της Κυβέρνησης, κ. Χρ. Βερναδάκη

-Γραφείο Υπουργού Οικονομικών, κ. Γ. Βαρουφάκη

-Γραφείο αναπληρώτριας Υπουργού Οικονομικών, κ. Ν. Βαλαβάνη

-Φορείς - Μέλη Ε.Σ.Α.μεΑ.